Ir-Regolament tal-Kummissjoni (KE) Nru 738/2004
tal-21 ta’ April 2004
li jisupplementa l-Anness tar-Regolament (KE) Nru 2400/96 dwar id-dħul ta’ ċerti ismijiet fir-Reġistru tad-denominazzjonijiet ta’ l-oriġini protetti u ta’ l-indikazzjonijiet ġeografiċi protetti (Peras de Rincón de Soto u Brioche vendéenne)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KEE) Nru 2081/92 ta’ l-14 ta’ Lulju 1992 dwar il-protezzjoni ta’ l-indikazzjonijiet u d-denominazzjonijiet ta’ l-oriġini għall-prodotti agrikoli u ta’ l-ikel [1], u partikolarment l-Artikolu 6(3) u (4) tiegħu,
Billi:
(1) Permezz ta’ l-Artikolu 5 tar-Regolament (KEE) Nru 2081/92, Spanja bagħtet lill-Kummissjoni applikazzjoni għar-reġistrazzjoni ta’ l-isem "Peras de Rincón de Soto" bħala designazzjoni ta’ l-oriġini u Franza bagħtet lill-Kummissjoni applikazzjoni għar-reġistrazzjoni ta’ l-isem "Brioche vendéenne" bħala indikazzjoni ġeografika.
(2) Bi qbil ma’ l-Artikolu 6(1) ta’ dak ir-Regolament, l-applikazzjonijiet ġew misjuba li jilħqu l-ħtiġiet kollha stabbiliti hemmhekk, u partikolarment li fihom l-informazzjoni kollha meħtieġa b’konformità ma’ l-Artikolu 4 tiegħu.
(3) L-ebda stqarrija ta’ oġġezzjoni,fil-qofol tat-tifsira ta’ l-Artikolu 7 tar-Regolament (KEE) Nru 2081/92 ma kienet waslet għand il-Kummissjoni bħala segwitu tal-publikazzjoni fil-Ġurnal Uffiċjali ta’ l-Unjoni Ewropea [2] ta’ l-ismijiet elenkati fl-Anness ta’ dan ir-Regolament.
(4) L-ismijiet konsegwentament jikkwalifikaw sabiex ikunu mdaħħla fir-"Reġistru tad-denominazzjonijiet ta’ l-oriġini protetti u ta’ l-indikazzjonijiet ġeografiċi protetti" u għandhom għalhekk ikunu protetti matul il-Komunità kollha bħala denominazzjonijiet ta’ l-oriġini protetti jew indikazzjoni ġeografika protetta.
(5) L-Anness ta’ dan ir-Regolament jissupplementa l-Anness tar-Regolament tal-Kummissjoni (KE) Nru 2400/96 [3],
ADOTTAT DAN IR-REGOLAMENT:
Artikolu 1
It-tlett ismijiet elenkati fl-Anness ta’ dan ir-Regolament huma miżjuda ma’ l-Anness tar-Regolament (KE) Nru 2400/96 u mdaħħla bħala denominazzjonijiet ta’ l-oriġini protetti (DOP) jew bħala indikazzjonijiet ġeografiċi protetti (IĠP) fir-"Reġistru ta’ denominazzjonijiet ta’ l-oriġini protetti u ta’ l-indikazzjonijiet ġeografiċi protetti" kif hemm provvediment dwar dan fl-Artikolu 6(3) tar-Regolament (KEE) Nru 2081/92.
Artikolu 2
Dan ir-Regolament għandu jidħol fis-seħħ fil-għoxrin jum ta’ wara l-pubblikazzjoni tiegħu fil-Ġurnal Uffiċjali ta’ l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fil-21 ta’ April 2004.